
	[bookmark: nev]GÁL BRIGITTA
általános orvos
Osztatlan, 12. félév
Szegedi Tudományegyetem
Általános Orvostudományi Kar
	






Témavezetők:
	Dr. Gyulai Rolland
egyetemi docens, SZTE ÁOK

	Dr. Kui Róbert
klinikai orvos, SZTE ÁOK




Gyógyszer ellenes antitestek vizsgálata psoriasis anti-TNF terápiája során

Bevezetés: A psoriasis a bőrt és az ízületeket érintő krónikus gyulladásos betegség. A súlyos psoriasis kezelésében nagy szerepe van a TNF-α gátló biológiai szereknek. A klinikai gyakorlatban ismert probléma, hogy a kezelt betegek egy részében a szer hatásvesztése következik be. Ebben szerepe lehet a gyógyszer ellen képződő ellenanyagok megjelenésének és neutralizáló hatásának.
Célkitűzés: Beteganyagunkon megvizsgáltuk ezen ellenanyagok megjelenésének gyakoriságát, és azt, hogy ez milyen hatással van a klinikai hatékonyságra, továbbá olyan prediktív faktorokat kerestünk, melyek előre jelezhetik az antitestek kialakulásának valószínűségét.
Módszerek: Vizsgálatunkba 79 középsúlyos-súlyos psoriasisban szenvedő beteget vontunk be, akik etanercept, infliximab vagy adalimumab kezelés alatt álltak. Vérvételt követően ELISA módszerrel meghatároztuk a gyógyszer ellenes antitestek jelenlétét, a szer maradék-szérumszintjét, a szérum TNF-α szintjét, és ezeket összehasonlítottuk a betegek klinikai paramétereivel.
Eredmények: Infliximab, adalimumab és etanercept esetén 26%, 17% ill. 0%-ban detektáltunk gyógyszer ellenes antitesteket. Ezek megléte szignifikáns összefüggést mutatott a szer klinikai hatékonyságának csökkenésével, csökkent szérumszintjével és a magasabb szérum TNF-α szinttel. Az antitestképződésre való hajlam és az esetleges prediktív faktorok megléte (dohányzás, BMI, társuló arthritis psoriatica, korábbi biológiai terápia) között nem találtunk összefüggést.
Konklúzió: Vizsgálatunk igazolta, hogy infliximab és adalimumab ellen kialakulhatnak antitestek, melyek csökkentik a szer klinikai hatékonyságát. Jelen vizsgálat során nem tudtunk olyan prediktív faktorokat azonosítani, melyek megléte hajlamosítana antitestképződésre. Ehhez nagyobb betegpopuláció vizsgálatára van szükség.



